作者:白居易
標題:秋遊原上
內容:七月行已半，早涼天氣清。清晨起巾櫛，徐步出柴荊。露杖筇竹冷，風襟越蕉輕。閑攜弟侄輩，同上秋原行。新棗未全赤，晚瓜有餘馨。依依田家叟，設此相逢迎。自我到此村，往來白髮生。村中相識久，老幼皆有情。留連向暮歸，樹樹風蟬聲。是時新雨足，禾黍夾道青。見此令人飽，何必待西成。